*****

ΚΑΝΟΝΙΣΜΟΣ (ΕΟΚ) αριθ. 2824/88 ΤΗΣ ΕΠΙΤΡΟΠΗΣ

της 13ης Σεπτεμβρίου 1988

που προβλέπει ορισμένες λεπτομέρειες εφαρμογής του καθεστώτος των μέγιστων εγγυημένων ποσοτήτων στον τομέα του καπνού και τροποποιεί τους κανονισμούς (ΕΟΚ) αριθ. 1076/78 και (ΕΟΚ) αριθ. 1726/70

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί δημιουργίας κοινής οργανώσεως αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 2267/88 (2), και ιδίως το άρθρο 3 παράγραφος 3 και το άρθρο 4 παράγραφοι 5 και 15,

Εκτιμώντας:

ότι ο κανονισμός (ΕΟΚ) αριθ. 727/70 προβλέπει τώρα καθεστώς μέγιστων εγγυημένων ποσοτήτων· ότι το καθεστώς ορίζει κυρίως ότι, σε περίπτωση υπέρβασης των ποσοτήτων που καθορίζονται για μια ποικιλία ή ομάδα ποικιλιών, οι σχετικές τιμές και πριμοδοτήσεις πρέπει να μειώνονται κατ' εφαρμογή των διατάξεων που προβλέπονται στο άρθρο 4 παράγραφος 5 του εν λόγω κανονισμού · ότι πρέπει να θεσπιστούν οι λεπτομέρειες εφαρμογής του καθεστώτος αυτού, ιδίως όσον αφορά τη διαπίστωση της ποσότητας που έχει παραχθεί πραγματικά κατά τη διάρκεια καθορισμένης συγκομιδής, τον υπολογισμό της ενδεχόμενης μείωσης των τιμών και των πριμοδοτήσεων, τη χορήγηση της προκαταβολής και την πληρωμή των τιμών και των πριμοδοτήσεων πριν από τη διαπίστωση της πραγματικής παραγωγής·

ότι η διαπίστωση της ποσότητας που έχει πραγματικά παραχθεί πρέπει να πραγματοποιείται πριν από τις 31 Ιουλίου του έτους που ακολουθεί το έτος συγκομιδής· ότι, προκειμένου να επιτραπεί στην Επιτροπή να έχει εγκαίρως στη διάθεσή της στοιχεία σχετικά με την παραγωγή, πρέπει να επανεξετασθεί το χρονοδιάγραμμα της ανακοίνωσης των στοιχείων από τα κράτη μέλη· ότι πρέπει, ως εκ τούτου, να τροποποιηθεί ο κανονισμός (ΕΟΚ) αριθ. 1076/78 της Επιτροπής (3)·

ότι δυνάμει των διατάξεων του άρθρου 2β παράγραφος 5 του κανονισμού (ΕΟΚ) αριθ. 1726/70 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 1791/86 (5), στη σύμβαση καλλιέργειας πρέπει κυρίως να αναφέρεται η τιμή αγοράς·

ότι αυτή η τιμή αγοράς πρέπει να λαμβάνει υπόψη την τιμή στόχου καθώς και την τιμή παρέμβασης· ότι, εντούτοις, τα ποσά της τιμής στόχου και της τιμής παρέμβασης είναι δυνατό να υποστούν τροποποίηση με την εφαρμογή των διατάξεων σχετικά με τις μέγιστες εγγυημένες ποσότητες· ότι, στην περίπτωση αυτή, πρέπει να προσαρμοσθεί η τιμή αγοράς·

ότι η Επιτροπή Διαχείρισεως Καπνού δεν διατύπωσε γνώμη στην προθεσμία που έθεσε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με βάση τα στοιχεία που έχουν ανακοινωθεί από τα κράτη μέλη ή με βάση άλλες πηγές πληροφόρησης, η Επιτροπή διαπιστώνει, σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 727/70, για κάθε συγκομιδή, πριν από τις 31 Ιουλίου του έτους που ακολουθεί το έτος συγκομιδής και για καθεμιά από τις ποικιλίες ή ομάδες ποικιλιών καπνού για τις οποίες καθορίζεται μέγιστη εγγυημένη ποσότητα, την ποσότητα που έχει πραγματικά παραχθεί.

Άρθρο 2

1. Σε περίπτωση υπέρβασης της μέγιστης εγγυημένης ποσότητας για ποικιλία ή ομάδα ποικιλιών, σε κάθε υπέρβαση 1 % της μέγιστης εγγυημένης ποσότητας αντιστοιχεί μείωση 1 % της τιμής παρέμβασης και των σχετικών πριμοδοτήσεων. Εντούτοις, οι μειώσεις δεν μπορούν να υπερβούν το 5 % για τη συγκομιδή 1988 και το 15 % για τις συγκομιδές 1989 και 1990.

2. Για τον υπολογισμό της προκύπτουσας τιμής παρέμβασης, η μείωση δεν επηρεάζει τις δαπάνες που προβλέπονται στην παράγραφο 2 του άρθρου 6 του κανονισμού (ΕΟΚ) αριθ. 727/70.

3. Η τιμή στόχου διορθώνεται κατά ποσό ίσο με το ποσό της μείωσης της πριμοδότησης.

4. Σε περίπτωση εφαρμογής των παραγράφων 1, 2 και 3, η Επιτροπή προσδιορίζει, συγχρόνως με την πραγματική παραγωγή, τις τιμές και τις πριμοδοτήσεις που πρέπει να καταβληθούν για τη σχετική συγκομιδή.

Άρθρο 3

1. Πριν από τη διαπίστωση της πραγματικής παραγωγής που προβλέπονται στο άρθρο 1, οι τιμές παρέμβασης και οι πριμοδοτήσεις μπορούν να καταβληθούν μόνο κατά το 95 % για τη συγκομιδή 1988 και κατά το 85 % για τις συγκομιδές 1989 και 1990, των ποσών που καθορίζονται για τις εν λόγω συγκομιδές. Εντούτοις, κατ' επιλογή του κράτους μέλους, αυτές οι τιμές και πριμοδοτήσεις μπορούν να καταβληθούν σε ποσοστό 100 % εφόσον έχει συσταθεί εγγύηση ίση προς 5 % για τη συγκομιδή 1988 και προς 15 % για τις συγκομιδές 1989 και 1990.

2. Η πληρωμή του ενδεχόμενου υπόλοιπου, η αποδέσμευση ή η κατάπτωση της εγγύησης πραγματοποιούνται μετά από τη διαπίστωση της πραγματικής παραγωγής που προβλέπεται στο άρθρο 1. Εφαρμόζονται, κατά περίπτωση, οι διατάξεις του άρθρου 4 δεύτερο εδάφιο.

Άρθρο 4

Σε περίπτωση αίτησης προκαταβολής που υποβάλλεται δυνάμει του άρθρου 7 παράγραφος 2 του κανονισμού (ΕΟΚ) αριθ. 1726/70, εφόσον δεν έχει ακόμη διαπιστωθεί η πραγματική παραγωγή για ποικιλία ή ομάδα ποικιλιών, κατ' επιλογή του κράτους μέλους:

- στην περίπτωση που αναφέρεται στο στοιχείο α) της εν λόγω παραγράφου, η εγγύηση αυξάνεται κατά 5 % ή το ποσό της προκαταβολής μειώνεται κατά 5 % για τη συγκομιδή 1988. Για τις συγκομιδές 1989 και 1990, το ποσοστό ισούται με 15 %,

- στην περίπτωση που αναφέρεται στο στοιχείο β) της ίδιας παραγράφου, συστήνεται εγγύηση 5 % του ποσού της πριμοδότησης για τη συγκομιδή 1988 και 15 % για τις συγκομιδές 1989 και 1990 ή το ποσό της προκαταβολής μειώνεται κατά τα προαναφερόμενα ποσοστά για τις συγκομιδές αυτές.

Μετά τη διαπίστωση της πραγματικής παραγωγής:

- το τμήμα της εγγύησης που αναφέρεται στην πρώτη περίπτωση του προηγούμενου εδαφίου καθώς και η εγγύηση που αναφέρεται στη δεύτερη περίπτωση του ίδιου εδαφίου αποδεσμεύονται,

- καταβάλλεται η διαφορά μεταξύ των ποσών των προκαταβολών που αναφέρονται αντίστοιχα στο άρθρο 7 παράγραφος 2 στοιχεία α) και β) του κανονισμού (ΕΟΚ) αριθ. 1726/70 και των ποσών που έχουν πραγματικά προκαταβληθεί,

για το συνολικό ποσό σε περίπτωση μη υπέρβασης ή για τη διαφορά σε ποσοστιαίες μονάδες μεταξύ του ανώτατου ορίου μείωσης των τιμών και των πριμοδοτήσεων που καθορίζεται για την αντίστοιχη συγκομιδή και της υπέρβασης της μέγιστης εγγυημένης ποσότητας.

Άρθρο 5

Ο πίνακας που εμφαίνεται στο σημείο Β του παραρτήματος του κανονισμού (ΕΟΚ) αριθ. 1076/78 αντικαθίσταται από τον πίνακα που περιλαμβάνεται στο παράρτημα του παρόντος κανονισμού.

Άρθρο 6

Στο άρθρο 2β παράγραφος 5 στοιχείο β) του κανονισμού (ΕΟΚ) αριθ. 1726/70 προστίθεται το ακόλουθο εδάφιο:

«Τα ποσά της τιμής στόχου και της τιμής παρέμβασης που προαναφέρονται είναι αυτά που προκύπτουν από την εφαρμογή, κατά περίπτωση, των διατάξεων που προβλέπονται στο άρθρο 4 παράγραφος 5 του κανονισμού (ΕΟΚ) αριθ. 727/70.»

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Σεπτεμβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 94 της 28. 4. 1970, σ. 1.

(2) ΕΕ αριθ. L 199 της 26. 7. 1988, σ. 18.

(3) ΕΕ αριθ. L 136 της 24. 5. 1978, σ. 8.

(4) ΕΕ αριθ. L 191 της 27. 8. 1970, σ. 1.

(5) ΕΕ αριθ. L 156 της 11. 6. 1986, σ. 16.

ΠΑΡΑΡΤΗΜΑ

1.2 // // // «Ημερομηνία

// Αριθμός δεδομένων

// // // 1η Ιανουαρίου // 8, 9, 10 και 11 (1) // 1η Απριλίου // 6, 8, 9, 10 και 11 (2) // 1η Ιουνίου // 4 // 1η Ιουλίου // 1, 7, 8, 9, 10 και 11 (3) // 1η Οκτωβρίου // 2, 3, 5, 8, 9, 10 και 11 (4) // //

(1) Αριθμοί όπως έχουν καθοριστεί την 1η Οκτωβρίου του προηγούμενου έτους.

(2) Για τα δεδομένα 8, 9, 10 και 11, αριθμοί όπως έχουν καθοριστεί την 1η Ιανουαρίου του τρέχοντος έτους.

(3) Για τα δεδομένα 8, 9, 10 και 11, αριθμοί όπως έχουν καθοριστεί την 1η Απριλίου του τρέχοντος έτους.

(4) Για τα δεδομένα 8, 9, 10 και 11, αριθμοί όπως έχουν καθοριστεί την 1η Ιουλίου του τρέχοντος έτους.»